**Sporočilo za javnost: Evropski teden mobilnosti 2024 v občina Postojna - Skupaj za bolj trajnostni javni prostor**

Evropski teden mobilnosti (ETM) bo potekal med 16. in 22. septembrom, organiziran s strani Ministrstva za okolje, podnebje in energijo. Letošnja pobuda spodbuja spremembe v potovalnih navadah, usmerjene v trajnostne možnosti, z osrednjim poudarkom na preoblikovanju javnih prostorov v korist vseh uporabnikov. Ključno sporočilo letošnjega tedna, naslovljeno **"Skupni javni prostor",** izpostavlja potrebo po enakovredni dostopnosti in rabo javnih prostorov, ki pogosto preveč zasedajo avtomobili.

Evropski teden mobilnosti vsako leto spodbuja lokalne skupnosti k organiziranju dogodkov, ki promovirajo trajnostne načine prevoza, kot so kolesarjenje, pešačenje in javni prevoz. Letošnji poudarek je na testnih zaporah, ki bodo omogočili preoblikovanje delov naselij v prijetne in funkcionalne prostore za pešce in kolesarje.

Prednosti dobro urejenega javnega prostora, kot jih izpostavlja ETM, vključujejo večjo socialno pravičnost, izboljšano varnost v prometu, trajnostne in prijetne pešpoti, zmanjšanje hrupa in onesnaženosti zraka, ter višjo kakovost življenja. Sodelovanje v Evropskem tednu mobilnosti poudarja zavezanost k trajnostnemu razvoju lokalnih skupnosti ter spodbuja k aktivnemu premisleku o našem vsakodnevnem vplivu na okolje.

**V občini Postojna bomo v sodelovanju s podjetjem MM IBIS d.o.o in Centrom za trajnostno mobilnost Postojna pripravili trajnostno akcijo in atraktivne dogodke.**

* **Akcija POSTOJNČAN GRE TRAJNOSTNO NA POT (v šolo/vrtec/slużbo/na prostočasne aktivnosti)**

**Datum:** 1. september 2024 - 30. september 2024

**Lokacija:** Osnovne šole, Srednje šole, vrtci, podjetja in športni klubi v Postojni

Cilj akcije je spodbujanje aktivnejšega opravljanja vsakodnevnih poti v šolo, vrtec, službo in na prostočasne aktivnosti. S to akcijo želimo izboljšati vsakodnevno mobilnostno kulturo in prispevati k boljšemu zdravju ter okolju.

V okviru akcije bomo izdali tudi knjižico **"Gremo trajnostno na pot,"** ki je namenjena spodbujanju trajnostne mobilnosti med otroci, starši, učitelji in vzgojitelji. Knjižica bo ponudila informativne in zabavne vsebine, ki otrokom pomagajo razumeti pomen trajnostnega prihoda v šolo ter jih motivirajo, da vsakodnevno prihajajo v šolo na trajnosten in aktiven način.

Vse organizacije, ki se bodo akciji pridružile s podpisom Pisma o nameri in bodo uspešne pri izvajanju trajnostnih poti bodo prejele Priznanje za doprinos k trajnostni mobilnosti v Postojni.

Vsi otroci in zaposleni, ki bodo na območju Občine Postojna beležili trajnostne poti v šolo in službo (s kolesom, peš, z rolerji, skirojem ali rolko) in sodelovali v akciji, ki se pričenja 1. septembra 2024 in traja vse do 30. septembra bodo lahko sodelovali tudi v nagradnem žrebanju za praktične nagrade naših sponzorjev. V zaključno žrebanje bodo uvrščeni vsi, ki bodo zbrali 15 trajnostnih poti.

* **POSPRAVIMO UČNE IN KULTURNE POTI V POSTOJNI**

Kolesarski izleti bodo ponudili edinstveno priložnost za raziskovanje slikovitih poti od Postojne do turističnih kmetij v okolici. Prilagojeni so različnim starostnim skupinam. Vsak izlet bo vključeval postanke na ključnih točkah, kjer bomo spoznavali zanimivosti in naravne lepote našega območja. Izkušeni vodniki Bike Slovenija bodo skrbeli za varnost, vodenje po poti ter posredovali zanimive informacije o lokalni zgodovini, kulturi in naravi.

Naša prizadevanja za odstranjevanje ovir na kolesarskih poteh bodo prispevala k boljši infrastrukturi za kolesarje in spodbujala trajnostno mobilnost v naši lokalni skupnosti.

Sodelujemo s številnimi deležniki, vključno z občinskimi službami, policijo, redarstvom, komunalnimi službami ter lokalnimi društvi, da bomo skupaj poskrbeli, da bodo naše kolesarske poti varnejše in bolj prijazne za vse udeležence v prometu.

**Kolesarski izleti:**

1. **Daljša tura za aktivne**
	* **Datum:** sreda, 14. 8. 2024, ob 17h
	* **Vsebina:** Ogled sirarne MEMA v Landolu, degustacija lokalnih izdelkov in možnost nakupa.
2. **Krajša in lažja tura za družine**
	* **Datum:** petek, 30. 8. 2024, ob 17h
	* **Vsebina:** Ogled kmetije in možnost sprostitvenih iger za otroke.
3. **Tura za starejše**
	* **Datum:** četrtek, 19. 9. 2024, ob 17h
	* **Vsebina:** Pogostitev na Smrekarjevi domačiji s tradicionalnimi jedmi.

Na turistični kmetiji, ki bo cilj vsakega izleta nas čaka tudi prijetna pogostitev z lokalnimi dobrotami, pripravljenimi iz svežih domačih sestavin. Poleg kulinaričnih užitkov bodo na voljo različne aktivnosti, kot so ogledi kmetije, predstavitev tradicionalnih kmetijskih praks, delavnice za otroke in odrasle ter interaktivne demonstracije.

* **FESTIVAL ZA STAREJŠE**

**Datum:** 19. 9. 2024

**Lokacija:** Center za trajnostno mobilnost Postojna

Na festivalu bodo različni deležniki iz Postojne predstavili svoje programe in storitve, ki podpirajo aktivno staranje in spodbujajo mobilnost med starejšimi.

Festival bo gostil raznolike delavnice in aktivnosti, namenjene spodbujanju gibanja in socialne vključenosti starejših. Udeleženci bodo lahko sodelovali v gibalnih vajah, sprehodih, testirali svojo telesno pripravljenost in drugih aktivnostih, ki krepijo telo in duha.

Udeleženci bodo imeli priložnost deliti svoje izkušnje in dobre prakse na področju trajnostne mobilnosti za starejše. Skupaj bomo raziskovali načine, kako lahko starejši ostanejo mobilni, neodvisni in aktivni v svojem vsakdanjem življenju.

* **DELAVNICA SPOZNAVAJMO MIKROMOBILNOST**

**Datum:** 16. 9. 2024
**Lokacija:** Center za trajnostno mobilnost Postojna

Na delavnici bo na voljo bogata ponudba za otroke in odrasle, kjer bodo spoznavali različne vidike mikromobilnosti. Združili bomo več ponudnikov na enem prostoru, kar bo omogočilo celovit vpogled v sodobne možnosti trajnostne mobilnosti.

Strokovnjaki s področja trajnostne mobilnosti bodo nudili individualna svetovanja in odgovarjali na vprašanja glede uporabe, financiranja in načrtovanja trajnostnih poti.

Na delavnicah bodo otroci skozi igre in vaje spoznali varno uporabo koles, skirojev in drugih mikromobilnih sredstev. Poseben poudarek bo na pravilni uporabi zaščitne opreme in osnovah cestne varnosti, kar jim bo pomagalo razviti veščine za varno udeležbo v prometu.

Za odrasle bomo pripravili delavnice, kjer se bodo seznanili z različnimi možnostmi mikromobilnosti, kot so e-skiroji, e-kolesa in druga sredstva. Udeleženci bodo prejeli praktične nasvete za varno in učinkovito uporabo teh sredstev v vsakdanjem življenju, kar jim bo omogočilo bolj trajnostno mobilnost.

* **VARNOSTNO PROMETNI DAN POSTOJNA**

**Datumi:** 17. september 2024, 18. september 2024

**Lokacija:** Osnovne šole, vrtci, podjetja

Prometni dan bo bogat z raznovrstnimi delavnicami in aktivnostmi. Dogodek je zasnovan z namenom spodbujanja trajnostne mobilnosti in ozaveščanja o njenem pomenu.

**Postani sam svoj kolesarski mojster:**
Na tej delavnici se bodo obiskovalci naučili osnov vzdrževanja kolesa. Strokovnjaki bodo prikazali, kako pravilno nastaviti prestave, zamenjati pnevmatike in skrbeti za verigo, kar bo udeležencem omogočilo, da postanejo bolj samostojni in samozavestni pri skrbi za svoje kolo.

**Prva pomoč kolesarju:**
Delavnica prve pomoči bo osredotočena na kolesarske poškodbe. Udeleženci bodo pridobili znanje, kako ukrepati v primeru padcev in poškodb, ter se naučili osnovnih tehnik nudenja prve pomoči, kar lahko ključno pripomore k hitrejšemu okrevanju in zmanjšanju posledic nesreč.

**Spretnostni poligon:**
Za izboljšanje kolesarskih veščin bomo postavili spretnostni poligon. Ta bo zasnovan tako, da bo kolesarjem omogočal preizkusiti različne manevre in izboljšati ravnotežje ter koordinacijo. Poligon bo primeren za vse starostne skupine, od začetnikov do izkušenih kolesarjev.

**Delavnica zbiranja pobud za udoben javni prostor:**
V tej aktivnosti bodo udeleženci lahko podali svoje predloge za izboljšanje javnih površin. Zbiranje pobud bo omogočilo, da skupnost skupaj razpravlja o potrebah in željah glede urejanja javnih prostorov, kar bo prispevalo k bolj udobnemu in prijaznemu okolju za vse prebivalce.

**Druge interaktivne aktivnosti:**
Prometni dan bo vključeval še številne druge interaktivne aktivnosti, namenjene spodbujanju trajnostne mobilnosti. Obiskovalci bodo lahko sodelovali v različnih igrah, delavnicah in predstavitvah, ki bodo ozaveščale o pomenu trajnostnih oblik prevoza ter njihovih pozitivnih vplivih na okolje in zdravje.

* **DELAVNICA "POSTOJNA – UDOBNO MESTO ZA MLADE**

**Datum:** September 2024

**Lokacija:** Srednje šole Postojna

Delavnica bo mladim omogočila, da aktivno sodelujejo pri oblikovanju prostora, v katerem živijo, ter spodbudila njihovo kreativnost in občutek za skupnost. Delavnico bomo izvedli v sodelovanju z mladinskim svetom Postojna. Osredotočena bo na iskanje rešitev za izboljšanje kakovosti življenja mladih v Postojni, s posebnim poudarkom na trajnostni mobilnosti, prostorskem načrtovanju in ustvarjanju priložnosti za aktivno preživljanje prostega časa.

Mladi udeleženci bodo imeli priložnost predstaviti svoje ideje in pobude, sodelovati v interaktivnih delavnicah ter razpravljati o tem, kako lahko skupaj prispevajo k bolj udobnemu, varnemu in zelenemu mestu. Namen delavnice je tudi okrepiti povezave med mladimi in lokalnimi oblastmi ter spodbujati njihovo sodelovanje pri prihodnjih projektih in iniciativah v Postojni.

* **ZELENI FESTIVAL MOBILNOSTI POSTOJNA IN SHOCKatlon**

**Datum:** 21. september 2024
**Lokacija:** Za Sovičem, Postojna

Edinstven dogodek, ki bo združil trajnostno mobilnost, adrenalinske izzive in zabavo – **Zeleni Festival Mobilnosti Postojna** z osrednjo atrakcijo, adrenalinskim preizkusom **SHOCKatlon**. Na tem nepozabnem dogodku, ki bo potekal na slikoviti lokaciji Za Sovičem in Jakobovi poti, bodo udeleženci lahko preizkusili svoje sposobnosti na **6-kilometrski trasi z 12 razburljivimi ovirami**. Dogodek ne bo samo športna preizkušnja, temveč tudi priložnost za druženje in krepitev ekipnega duha.

**Kaj lahko udeleženci pričakujejo?**

* **Adrenalinske aktivnosti:** Preizkus vzdržljivosti in motorične spretnosti na zahtevni trasi SHOCKatlona.
* **Pester športni program:** Nastopi in predstavitve lokalnih športnih društev ter nastopi znanih športnikov, ki bodo dodatno motivirali udeležence.
* **Otroški oviratlon:** Zabavne in varne ovire za najmlajše.
* **Odlična glasba in kulinarična ponudba:** Uživanje ob dobri glasbi in okušanje lokalne hrane ter pijače.

Na svoj račun bodo prišli tudi ljubitelji trajnostnih oblik prevoza, zdravega življenjskega sloga in lokalno pridelane hrane. Pripravljamo številne aktivnosti in delavnice, ki promovirajo trajnostno mobilnost.

* **Predstavitve mikromobilnosti:** Novosti na področju e-koles, e-skirojev in drugih inovativnih trajnostnih prevoznih sredstev. Različni ponudniki bodo omogočili tudi praktično preizkušanje teh izdelkov.
* **Delavnice aktivne mobilnosti:** Za vse starostne skupine bodo na voljo delavnice o varni vožnji, osnovnem vzdrževanju koles in spodbujanju kolesarjenja kot zdravega načina prevoza.
* **Interaktivne aktivnosti:** Organizirani kolesarski izlet in pohod, prilagojen različnim starostnim skupinam, z namenom odkrijta lokalnih naravnih znamenitosti.
* **Strokovna svetovanja:** Strokovnjaki s področja trajnostne mobilnosti bodo delili dragocene nasvete o varni vožnji, ekoloških rešitvah in trajnostnem načinu življenja.

Ne zamudite priložnosti za zabavo, druženje in navdih za trajnostni način življenja na **Zelenem Festivalu Mobilnosti Postojna**.